नारदस्मृतिः/व्यवहारपदानि/समयस्यानपाकर्म
<table>		
		
<td><p>		
	पाषण्डनैगमादीनां स्थितिः समय उच्यते   ।समयस्यानपाकर्म तद्विवादपदं स्मृतम्  । । १०.१  । ।	</p>
<td><p>		
	पाषण्डनैगमश्रेणी पूगव्रातगणादिषु   ।संरक्षेत्समयं राजा दुर्गे जनपदे तथा   । । १०.२  । ।	</p>
<td><p>		
	यो धर्मः कर्म यच्चैषां उपस्थानविधिश्च यः   ।यच्चैषां वृत्त्युपादानं अनुमन्येत तत्तथा   । । १०.३  । ।	</p>
<td><p>		
	प्रतिकूलं च यद्राज्ञः प्रकृत्यवमतं च यत् ।बाधकं च यदर्थानां तत्तेभ्यो विनिवर्तयेत् । । १०.४  । ।	</p>
<td><p>		
	मिथः संघातकरणं अहितं शस्त्रधारणम्  ।परस्परोपघातं च तेषां राजा न मर्षयेत् । । १०.५  । ।	</p>
<td><p>		
	पृथग्गणांश्च ये भिन्द्युस्ते विनेया विशेषतः   ।आवहेयुर्भयं घोरं व्याधिवत्ते ह्युपेक्षिताः   । । १०.६  । ।	</p>
<td><p>		
	दोषवत्करणं यत्स्यादनाम्नायप्रकल्पितम्  ।प्रवृत्तं अपि तद्राजा श्रेयस्कामो निवर्तयेत् । । १०.७  । ।	</p>